শুরু যখন হলো না, একদিকে ভালোই হয়েছে। পনের কোটি মানুষের দেশে রক্ত দেয়ার মানুষের কি অভাব আছে। কত মানুষ মেডিকেলের বারেন্দায় রক্ত বেচার জন্য ঘুর ঘুর করছে। তাদেরকে গিয়ে ধরো। আমার মতো একজন প্রতিশ্রুতিশীল লেখককে নিয়ে টানাহেঁচড়া কেন। আজ যদি আমি দুম করে মরে যাই, আমার অসমাপ্ত কাজগুলো কে করে দেবে? আমাদের মতো লোকরা যত বাঁচবে ততই দেশের মঙ্গল। তত বেশি সৃষ্টিকর্ম রেখে যাবে ভবিষ্যতের জন্য। আর উল্টাপাল্টা জিন নিয়ে জন্মানো বাচ্চাগুলো নিয়ে এতো মায়াকান্নার কি আছে। প্রকৃতি যেখানে তাদের প্রতি বিরূপ, আমি আপনি কিবা করতে পারি। হুম, রক্ত দিয়ে কিছু দিনের জন্য হয়ত মৃত্যুটা ঠেকিয়ে রাখা যায়, কিন্তু শেষমেষ তো অকালমৃত্যু তার কপালে আছেই। মধ্যে ইমোশনাল হয়ে কিছু রক্তের অপচয়। তাই রক্ত দেই নি, দিবোও না ঠিক করে রেখেছি।